Säästäväisyys virastoissa 1920
N:o 90/226 K.D.V.K.

1920.

1920, elokuun 27 päivänä

Kaikille ministeriöille sekä niiden alaisille virastoille ja viranomaisille.

  Tänään tapahtuneessa esittelyssä on Valtioneuvosto päättänyt, että kaikkien ministeriöiden sekä niiden alaisten virastojen ja viranomaisten on noudatettava mitä suurinta säästäväisyyttä paperin ja virastotarpeiden käyttöön sekä valastusmenoihin nähden, ja on Valtioneuvosto määrännyt tässä suhteessa huomioonotettavaksi seuraavaa:

1) virastojen virkailijat eivät saa tehdä minkäänlaisia tavaratilauksia ilman asianomaisen kansliapäällikön tai taloudenhoitajan lupaa;

2) mitään valtion omaisuutta ei tilapäisestikään saa viedä virastohuoneustosta muualle;

3) virastohuoneustoissa ei saa suorittaa yksityisiä töitä valtion koneita ja kirjoitustarpeita käyttämällä;

4) virka-ajan loputtua ei saa tuoda mukanaan sivullisia henkilöitä virastohuoneisiin eikä pitää yksityisiä kokouksia virastohuoneissa sivullisten henkilöiden kanssa;

5) paperin, kirjoitustarpeiden ja tarveaineiden käyttöön nähden on huomattava:

a) kirjelmät, jotka ovat enintäin puolen arkin pituisia, ovat kirjoitettavat neljännesarkin kokoon nelisivuiseksi taitetulle paperille.

b) asiakirjain päällysarkkeina on käytettävä samaa paperia, mikäli mahdollista, useampaan kertaan;

c) hylkäyspäätökset on kirjoitettava, milloin se suinkin käy päinsä, itse asiakirjalle eikä eri paperille;

d) vähäpätöisemmät kirjelmät ja painotuotteet ovat lähetettävät paperisiteessä ilman kirjekuorta.

6) Kussakin virastossa on annettava asianymmärtävän henkilön tehtäväksi valvoa säästäväisyyden noudattamista valtion omaisuuden käytössä.

Tämän saa Valtioneuvoston kanslia, Valtioneuvoston päätöksen mukaisesti, kaikille ministeriöille sekä niiden alaisille virastoille ja viranomaisille tiedoksi ja noudatettavaksi ilmoittaa.

Pääministeri R. Erich.

Arvi E. Voutilainen.

</div>

Lähde
 Kansallisarkistossa oleva valtioneuvoston kanslian puhtaaksikirjoitetut kirjekonseptit 1920, Db:2.

Katso myös
 Säästäväisyys virastoissa 1942

Valtioneuvoston kanslian kirjeet